*Likumprojekts*

**Grozījumi likumā "Par nodokļiem un nodevām"**

Izdarīt likumā „Par nodokļiem un nodevām” (Latvijas Republikas Saeimas un Ministru Kabineta Ziņotājs, 1995, 7.nr.; 1996, 15.nr.; 1997, 24.nr.; 1998, 2., 18., 22., 24.nr.; 1999, 24.nr.; 2000, 11.nr.; 2001, 3., 8., 12.nr.; 2002, 2., 22.nr.; 2003, 2., 6., 8., 15., 22.nr.; 2004, 9.nr.; 2005, 2., 11.nr.; 2006, 1., 9., 13., 20., 24.nr.; 2007, 3., 7., 12.nr.; 2008, 1., 6., 13.nr.; 2009, 2., 11., 13., 15.nr.; Latvijas Vēstnesis, 2009, 200., 205.nr.; 2010, 91., 101., 131., 151., 157., 178., 183., 206.nr.; 2011, 68., 80., 85, 169.nr.; 2012, 24., 50., 56., 109., 157., 186., 199., 203.nr., 2013, 61., 92., 187., 194., 232.nr., 2014, 6., 51., 119., 189., 204., 214., 220., 257.nr.; 2015, 29., 68., 118., 190., 208., 230., 245., 248., 251.nr.; 2016, 2., 91., 241.nr.; 2017, 5., 75., 124., 128., 156.nr.) šādus grozījumus:

1.pantā:

izteikt 29.punktu šādā redakcijā:

“29) **transfertcena** — preču vai pakalpojumu cena (vērtība) vai cita veida vērtība vai noteikumi, kas piemēroti darījumā vai pastāv komerciālās vai finanšu attiecībās starp saistītām personām, kur viena no pusēm ir iekšzemes uzņēmums vai pastāvīgā pārstāvniecība Uzņēmumu ienākuma nodokļa likuma izpratnē, bet otra – saistīts ārvalstu uzņēmums;”;

papildināt pantu ar 29.1 ,29.2 un 29.3 punktu šādā redakcijā:

“291) **kontrolēts darījums** – darījums starp divām personām, kas ir saistītās personas viena attiecībā pret otru, vai kurš tiek slēgts ar šā likuma 15.2 panta pirmās daļas 2. vai 4.punktā minēto personu;

292) **ar nodokļu maksātāju saistīta** **starptautiska uzņēmumu grupa** – ar īpašumtiesībām vai kontroli tieši vai netieši ar uzņēmumu ienākuma nodokļa maksātāju (rezidentu vai pastāvīgo pārstāvniecību) saistītu uzņēmumu kopums, kas ietver divus vai vairākus uzņēmumus, kuru rezidence nodokļu vajadzībām atrodas dažādās valstīs vai teritorijās;

293) **saistīts ārvalstu uzņēmums** – juridiska persona vai cita veida juridisks veidojums, kas atbilst šā panta 18.punktā noteiktajam un ir komercsabiedrība (personālsabiedrība un kapitālsabiedrība), kooperatīvā sabiedrība vai cita privāto tiesību juridiskā persona, kuras rezidences valsts nav Latvijas Republikas;”.

2. Aizstāt 8.panta 2.punktā vārdus "Par uzņēmumu ienākuma nodokli" ar vārdiem “Uzņēmumu ienākuma nodokļa likums”.

3. Izteikt 15.2pantu šādā redakcijā:

"**15.2 pants. Nodokļu maksātāja pienākums sagatavot un sniegt transfertcenu dokumentāciju**

(1) Šajā pantā paredzētās prasības sagatavot transfertcenu dokumentāciju (globālo dokumentāciju un vietējo dokumentāciju) attiecas uz Uzņēmumu ienākuma nodokļa likumā minēto nodokļu maksātāju — rezidentu vai pastāvīgo pārstāvniecību, ja izpildās šā panta otrajā daļā paredzētie kritēriji, un ja šis nodokļu maksātājs veic darījumus ar:

1) saistīto personu, kas šā likuma izpratnē ir uzskatāma par saistītu ārvalstu uzņēmumu;

2) komercsabiedrībām vai kooperatīvajām sabiedrībām, kuras ir atbrīvotas no uzņēmumu ienākuma nodokļa vai kuras var piemērot likumā "Par nodokļu piemērošanu brīvostās un speciālajās ekonomiskajās zonās" noteiktās uzņēmumu ienākuma nodokļa atlaides;

3) šā likuma 1.panta 18.punktā minētajām fiziskajām personām;

4) citām komercsabiedrībām vai personām, ja tās atrodas, ir izveidotas vai nodibinātas zemu nodokļu vai beznodokļu valstīs vai teritorijās;

5) saistītu personu – rezidentu, ja darījums, komerciālās vai finanšu attiecības pēc izpildītajām funkcijām, uzņemtajiem, kontrolētajiem vai vadītajiem riskiem vai izmantotajiem aktīviem ir ekonomiski saistītas ar šo personu darījumiem, komerciālām vai finanšu attiecībām ar citu saistītu ārvalstu uzņēmumu vai šā panta pirmās daļas 4.punktā noteiktajām personām.

(2) Lai pamatotu darījuma vērtības atbilstību tirgus cenai (vērtībai), šā panta pirmajā daļā noteiktā persona sagatavo globālo dokumentāciju un vietējo dokumentāciju, ja izpildās vismaz viens no šādiem nosacījumiem:

1) šā panta pirmajā daļā noteiktās personas kontrolētā darījuma vai to kategorijas summa pārsniedz 1 000 000 *euro* pārskata gadā (minēto dokumentāciju kopā ar vietējo dokumentāciju iesniedz vienlaikus ar uzņēmumu ienākuma nodokļa deklarāciju);

2) šā panta pirmajā daļā noteiktās personas kontrolētā darījuma vai to kategorijas summa pārsniedz 500 000 *euro* pārskata gadā, un ja darījuma partnerim ir pienākums sagatavot globālo dokumentāciju atbilstoši tā rezidences valsts normatīvajiem aktiem (minēto dokumentāciju kopā ar vietējo dokumentāciju iesniedz vienlaikus ar uzņēmumu ienākuma nodokļa deklarāciju);

3) šā panta pirmajā daļā noteiktās personas kontrolētā darījuma vai to kategorijas summa pārsniedz 250 000 *euro* gadā, bet nav lielāka par 1 000 000 *euro* gadā, un transfertcenu dokumentāciju pieprasa iesniegt nodokļu administrācija.

(3) Šā panta pirmās daļas 5.punktā minētajā gadījumā, ievērojot šā panta nosacījumus, nodokļu maksātājs sagatavo vietējo dokumentāciju par darījumiem ar citu rezidentu, kas ir saistīta persona gadījumā, ja nodokļu administrācija pieprasa sagatavot transfertcenu dokumentāciju.

(4) Šis pants neattiecas uz transfertcenu dokumentācijas daļu – starptautiskas uzņēmumu grupas pārskatu par katru valsti, kuru sagatavo atbilstoši šā likuma 15.panta devītajai daļai.

(5) Globālajā dokumentācijā norāda šādu informāciju:

1) informāciju par ar nodokļu maksātāju saistītās starptautiskas uzņēmumu grupas organizatorisko struktūru, tajā skaitā, norādot juridisko un kapitāldaļu vai akciju īpašumtiesību struktūru un grupas vienību ģeogrāfisko izvietojumu;

2) ar nodokļu maksātāju saistītās starptautiskas uzņēmumu grupas saimnieciskās darbības aprakstu, tajā skaitā, ietverot šādu informāciju:

a) galveno faktoru, kas ietekmē finanšu rezultātu, aprakstu;

b) piegādes ķēdes aprakstu piecām pēc apgrozījuma lielākajām precēm vai pakalpojumiem, kā arī jebkuras citas preces vai pakalpojuma aprakstu, ja attiecīgās preces piegāde vai pakalpojuma sniegšana veido vismaz piecus procentus no ar nodokļu maksātāju saistītās starptautiskas uzņēmumu grupas apgrozījuma. Informāciju var atspoguļot arī grafika vai diagrammas formā;

c) ar nodokļu maksātāju saistītās starptautiskas uzņēmumu grupas dalībnieku savā starpā noslēgto būtisku pakalpojumu līgumu, izņemot pētniecības un attīstības pakalpojumu līgumus, uzskaitījumu un īsu aprakstu, iekļaujot informāciju par kapacitāti galvenajās pakalpojumu sniegšanas vietās, kā arī transfertcenu politiku izdevumu attiecināšanai un cenas (vērtības) noteikšanai saistībā ar minētajiem grupas iekšienē sniegtajiem pakalpojumiem;

d) galveno ģeogrāfisko tirgu aprakstu ar nodokļu maksātāju saistītās starptautiskas uzņēmumu grupas precēm un pakalpojumiem, kas minēti šā punkta “b” apakšpunktā;

e) ar nodokļu maksātāju saistītās starptautiskas uzņēmumu grupas atsevišķu vienību, kuras ietekmē grupas finanšu rezultātu, darbības īsu funkcionālo analīzi, tajā skaitā, aprakstot galvenās veicamās funkcijas, uzņemtos riskus un būtiskus izmantotos aktīvus;

f) informāciju par būtiskiem saimnieciskās darbības restrukturizācijas darījumiem, aktīvu ieguvi un atsavināšanu attiecīgajā pārskata gadā;

3) informāciju par ar nodokļu maksātāju saistītās starptautiskas uzņēmumu grupas nemateriālo īpašumu:

a) vispārīgu aprakstu par ar nodokļu maksātāju saistītās starptautiskas uzņēmumu grupas stratēģiju attiecībā uz nemateriālā īpašuma attīstību, īpašuma tiesībām un izmantošanu, tajā skaitā, par galveno pētniecības un attīstības centru un to vadības atrašanās vietu;

b) ar nodokļu maksātāju saistītās starptautiskas uzņēmumu grupas transfertcenu noteikšanai svarīgu nemateriālo īpašumu vai nemateriālo īpašumu grupu uzskaitījumu, norādot, kurām vienībām tas juridiski pieder;

c) sarakstu, kurā ietverti saistītu uzņēmumu starpā noslēgti svarīgi līgumi, kas attiecas uz nemateriālo īpašumu, tajā skaitā, vienošanās par izmaksu sadali, pētniecības līgumi un licences līgumi;

d) aprakstu par ar nodokļu maksātāju saistītās starptautiskas uzņēmumu grupas transfertcenu politiku attiecībā uz pētniecību un attīstību un nemateriālo īpašumu;

e) vispārīgu aprakstu par tiesību uz nemateriālā īpašumu nodošanu saistītu uzņēmumu starpā attiecīgajā pārskata gadā, norādot iesaistītās ar nodokļu maksātāju saistītās uzņēmumu grupas vienības, valstis un ar nemateriālu īpašumu saistītās atlīdzības apmēru;

4) informāciju par ar nodokļu maksātāju saistītās starptautiskas uzņēmumu grupas iekšējo finanšu aktivitāti:

a) informāciju par ar nodokļu maksātāju saistītās starptautiskas uzņēmumu grupas finansēšanu, tajā skaitā, par būtiskiem finanšu darījumiem ar nesaistītiem aizdevējiem (kreditoriem);

b) informāciju par visām ar nodokļu maksātāju saistītās starptautiskas uzņēmumu grupas vienībām, kuras nodrošina grupas finanšu centra funkciju, norādot katras šādas grupas vienības reģistrācijas valsti un faktiskās vadības vietu;

c) vispārīgu aprakstu par starptautiskas uzņēmumu grupas transfertcenu politiku attiecībā uz finanšu attiecībām saistītu uzņēmumu starpā;

5) ar nodokļu maksātāju saistītās starptautiskas uzņēmumu grupas finanšu pārskatus un nodokļus:

a) ar nodokļu maksātāju saistītās starptautiskas uzņēmumu grupas attiecīgā gada konsolidēto finanšu pārskatu, vai, ja tāda nav, citu konsolidētu dokumentāciju, kas sagatavota regulatīviem, vadības, nodokļu vai citiem mērķiem;

b) ar nodokļu maksātāju saistītu starptautiskas uzņēmumu grupas spēkā esošo vienpusējo iepriekšējo vienošanos par cenas noteikšanu un citu pārrobežu nolēmumu, kas saistīti ar ienākumu attiecināšanu valstu starpā, uzskaitījumu un īsu aprakstu.

(6) Vietējā dokumentācijā norāda šādu informāciju:

1) informāciju par nodokļu maksātāju un ar to saistīto starptautisko uzņēmumu grupu:

a) informāciju par ar nodokļu maksātāju saistītās starptautiskās uzņēmumu grupas organizatorisko struktūru, tajā skaitā, norādot juridisko un īpašumtiesību struktūru un grupas vienību ģeogrāfisko izvietojumu. Šajā apakšpunktā noteikto informāciju var nenorādīt, ja nodokļu maksātājs to ir norādījis globālajā dokumentācijā;

b) nodokļu maksātāja, tajā skaitā tā vadības, organizatoriskās un juridiskās struktūras aprakstu, kā arī informāciju par fiziskām personām, kurām atskaitās nodokļu maksātāja vadība, norādot arī šo fizisko personu galveno biroju atrašanās valstis;

c) saistīto personu savstarpējos saimnieciskās darbības procesus paskaidrojošo informāciju — saistītu personu grupas locekļu funkcijas, ar tām saistītie riski un izmantotie aktīvi, kā arī darījumos iesaistīto dalībnieku loma un atbildība, informācija par nodokļu maksātāja darbības reorganizāciju, kuras rezultātā saistītām personām nodotas vai no tām pārņemtas saimnieciskās darbības funkcijas, aktīvi vai riski par tirgus cenai atbilstošu atlīdzību. Šajā apakšpunktā noteikto informāciju var nenorādīt, ja nodokļu maksātājs to ir norādījis globālajā dokumentācijā;

d) detalizētu aprakstu par nodokļu maksātāja saimniecisko darbību un tās stratēģiju, norādot, vai nodokļu maksātājs attiecīgajā vai iepriekšējā pārskata gadā bija iesaistīts saimnieciskās darbības restrukturizācijā vai nemateriālā īpašuma nodošanā, kā arī skaidrojumu, kādā veidā minētie darījumi ietekmēja nodokļu maksātāju;

e) galvenos konkurentus;

2) informāciju par katru būtisku kontrolētu darījumu vai to kategoriju, kurā iesaistīts nodokļu maksātājs:

a) kontrolēta darījuma vai to kategorijas (piemēram, ražošanas pakalpojumu sniegšana, preču iegāde, pakalpojumu sniegšana, aizdevuma līgums, finanšu un izpildes garantija, nemateriālā īpašuma licences izsniegšana u.c.) vispārīgu aprakstu un aprakstu par apstākļiem, kādos šādi darījumi notika;

b) nodokļu maksātāja veikto un saņemto maksājumu summu par katru kontrolēto darījumu vai to kategoriju (tajā skaitā, veiktie un saņemtie maksājumi par preci, pakalpojumiem, autoratlīdzība, procenti u.c.), informāciju sadalot kategorijās pēc valstīm, kurās ārvalstu maksātāji vai maksājumu saņēmēji ir rezidenti;

c) informāciju par saistītajiem uzņēmumiem, kuri iesaistīti katrā kontrolētajā darījumā vai to kategorijā, kā arī attiecības starp šiem uzņēmumiem;

d) nodokļu maksātāja visu būtisko kontrolēto darījumu līgumu kopijas;

e) nodokļu maksātāja un attiecīgā saistītā uzņēmuma detalizētu salīdzināmības un funkcionālo analīzi attiecībā uz katru dokumentētu kontrolētu darījumu vai to kategoriju, tajā skaitā, norādot jebkādas izmaiņas, salīdzinot ar iepriekšējo gadu (tiktāl, ciktāl šajā normā minētā informācija par funkcionālo analīzi sakrīt ar informāciju, kas norādīta globālajā dokumentācijā, atsauce uz globālo dokumentāciju ir pietiekama);

f) norādi uz izmantoto transfertcenu metodi attiecībā uz katru darījumu vai to kategoriju, norādot metodes izvēles pamatojumu;

g) norādi, kurš saistīts uzņēmums ir izvēlēts par testējamo pusi (ja attiecināms), kā arī pamatojums minētajai izvēlei;

h) informāciju par būtiskiem (kritiskiem) pieņēmumiem, uz kuriem pamatojās transfertcenu metodoloģija, kas saskaņota ar nodokļu maksātāja turpmākās darbības prognozi atbilstoši darījumam vai komerciālām vai finanšu attiecībām ar saistītu personu;

i) skaidrojumu par iemesliem datu izmantošanai par vairākiem gadiem (ja attiecināms);

j) iekšēju vai ārēju salīdzināmo nekontrolēto darījumu sarakstu, aprakstu, līgumu kopijas (ja ir pieejami) vai līgumisko nosacījumu aprakstu un informāciju par attiecīgajiem neatkarīgo uzņēmumu finanšu rādītājiem, uz kuriem balstās transfertcenu analīze un to pamatojošu informāciju (ekrānšāviņi ar fiksēšanas datumu, lejuplādētie dati no datu bāzes ar fiksētu lejuplādes datumu u.tml.), tajā skaitā salīdzināmo datu meklēšanas metodoloģiju, iekļaujot meklēšanas kritēriju un datu noraidīšanas pamatojumu, kā arī secīgi (par katru posmu) veiktās kvantitatīvās un kvalitatīvās meklēšanas uzskaiti (ekrānšāviņi, lejuplādētie dati no datu bāzes u.tml.) un minētās informācijas avotu;

k) veikto salīdzināmības korekciju aprakstu, kā arī norādi, vai korekcijas ir veiktas attiecībā uz testējamās puses rezultātiem, salīdzināmo nekontrolēto darījumu, vai abiem minētajiem;

l) ar izvēlēto transfertcenu metodi pamatotus detalizētus apsvērumus apstāklim, ka attiecīgā darījuma cena atbilst cenai, kāda būtu noteikta, ja komerciālās vai finanšu attiecības būtu veidotas vai nodibinātas pēc noteikumiem, kas būtu spēkā starp divām neatkarīgām personām;

m) apkopojumu finanšu informācijai, kas izmantota, piemērojot transfertcenu metodoloģiju;

n) esošo vienpusējo, divpusējo un daudzpusējo iepriekšējo vienošanos par cenas noteikšanu un citu nodokļu nolēmumu (tajā skaitā uzziņu par savām tiesībām) kopijas, ja minētos nolēmumus nav slēdzis vai izdevis Valsts ieņēmumu dienests un tie attiecas uz iepriekš apskatītajiem kontrolētiem darījumiem;

3) finanšu informāciju:

a) nodokļu maksātāja gada pārskatu par attiecīgo pārskata gadu un revidenta ziņojumu, ja tāds ir sagatavots;

b) informāciju un tabulas, kas atspoguļo transfertcenu metodes piemērošanā izmantoto finanšu datu saistību ar finanšu pārskatiem;

c) vispārīgu informāciju par attiecīgo salīdzināmo finanšu datu izmantošanu analīzē, kā arī minēto datu avotu.

(7) Nodokļu maksātājs nodrošina, lai transfertcenu dokumentācija atbilstu šādiem noteikumiem:

1) transfertcenu dokumentāciju sagatavo, pamatojoties uz informāciju, kāda ir saprātīgi pieejama pārskata gada ietvaros vai, veicot uzņēmumu ienākuma nodokļa deklarācijas labojumus, līdz normatīvajos aktos noteiktā deklarācijas iesniegšanas labošanas termiņa beigām;

2) vietējā dokumentācija tiek sagatavota ne vēlāk kā dienā, kad par pārskata gadu, kurā ir veikts kontrolēts darījums, nodokļu maksātājam ir pienākums iesniegt uzņēmumu ienākuma nodokļa deklarāciju;

3) globālā dokumentācija tiek sagatavota ne vēlāk kā dienā, kad par pārskata gadu, kurā ir veikts kontrolēts darījums, nodokļu maksātājam ir pienākums iesniegt uzņēmumu ienākuma nodokļa deklarāciju, vai dienā, kad starptautiskai uzņēmumu grupai, ar kuru ir saistīts nodokļu maksātājs, ir pienākums iesniegt konsolidēto gada pārskatu;

4) lai nodrošinātu, ka veiktā funkcionālā un ekonomiskā analīze, kā arī piemērotā transfertcenu metodoloģija būtu aktuāla, transfertcenu dokumentācija tiek pārskatīta katru gadu;

5) transfertcenu dokumentācija ir pieejama elektroniskā formātā, kas pieļauj meklēšanas funkciju tekstā.

(8) Transfertcenu dokumentāciju nodokļu maksātājs glabā piecus gadus un iesniedz nodokļu administrācijai mēneša laikā pēc pieprasījuma saņemšanas.

(9) Gadījumos, kad nodokļu maksātājam ir pienākums sagatavot transfertcenu dokumentāciju, to ir tiesīga pieprasīt nodokļu administrācija, lai pārbaudītu nodokļu maksātāja transfertcenu korekciju riskus un konsultētu nodokļu maksātāju par iespējamiem transfertcenu korekciju riskiem, piedāvātu labprātīgi labot nodokļu deklarāciju vai aicināt nodokļu maksātāju uzsākt iepriekšējas vienošanās procedūru saskaņā ar šā likuma 16.1pantu. Šā panta astotajā daļā noteikto informācijas iesniegšanas termiņu nodokļu maksātāja transfertcenu korekciju risku pārbaudei var pagarināt, ja nodokļu maksātājs iesniedz motivētu lūgumu nodokļu administrācijai.

(10) Ja nodokļu maksātājs šā panta otrajā daļā minēto informāciju neiesniedz noteiktajā termiņā, nodokļu administrācija:

1) nosaka darījumu tirgus cenu (vērtību) pēc tās rīcībā esošās informācijas;

2) par šajā pantā noteikto pienākumu neievērošanu ir tiesīga piemērot soda naudu līdz 2 procentiem no kontrolētā darījuma summas."

4. Papildināt 16.panta 6.punktu pēc vārdiem “triju gadu laikā” ar vārdiem “(ja deklarācijas labojums vai precizējums izriet no transfertcenas korekcijas – piecu gadu laikā)”.

5. 16.1pantā:

aizstāt pirmajā daļā vārdus “personu, kas likuma „Par uzņēmumu ienākuma nodokli” izpratnē ir saistīts ārvalstu uzņēmums” ar vārdiem “saistītu ārvalstu uzņēmumu”;

papildināt pantu ar 1.1 daļu šādā redakcijā:

“(11) Nodokļu administrācija, veicot šā likuma 15.2 panta devītajā daļā noteikto pārbaudi, vai pēc nodokļu maksātāja iniciatīvas Ministru kabineta noteiktajā kārtībā var ierosināt uzsākt šā panta pirmajā daļā noteikto iepriekšējas vienošanās procedūru par darījuma cenas (vērtības) atbilstību tirgus cenai (vērtībai) par iepriekšējiem pārskata gadiem, ja nav iestājies normatīvajos aktos noteiktais transfertcenu nodokļu revīzijas (audita) veikšanas noilgums.”

6. Papildināt 18.panta pirmo daļu ar 31.punktu šādā redakcijā:

"31) atbilstoši Latvijas Republikai saistošajiem starptautiskajiem līgumiem veikt savstarpējās saskaņošanas procedūru, tai skaitā, lai novērstu nodokļu dubulto uzlikšanu vai tādu nodokļu uzlikšanu, kas ir pretrunā ar attiecīgo starptautisko līgumu."

7. 23.pantā:

izteikt 3.1 daļas 4.punktu šādā redakcijā:

“4) no dienas, kurā nodokļu maksātājam ir paziņots par nodokļu revīzijas (audita) rezultātā konstatētajiem pārkāpumiem un to pamatojumu, līdz nodokļu maksātāja viedokļa saņemšanas dienai, kas nedrīkst pārsniegt 30 dienas.”

papildināt pantu ar 3.2 daļu šādā redakcijā:

“(32) Par nodokļu revīzijas (audita) veikšanu neuzskata nodokļu administrācijas šā panta 3.1daļā minētajos laikposmos veiktās darbības informācijas iegūšanai – iestādes ietvaros, no citām iestādēm, organizācijām, pašvaldībām, finanšu iestādēm un kredītiestādēm, citām fiziskajām un juridiskajām personām, tai skaitā citu fizisko un juridisko personu nodokļu kontroles pasākumu veikšana."

papildināt ceturto daļu pēc vārdiem “starpvalstu pārbaude” ar vārdiem “vai nodokļu revīzijā (auditā) tiek pārbaudīta transfertcena”.

8. Papildināt pārejas noteikumus ar 201., 202. un 203.punktu šādā redakcijā:

"201. Grozījums šā likuma 15.2pantā, izsakot transfertcenu dokumentācijas prasības jaunā redakcijā, piemērojams uz darījumiem, kas veikti pārskata periodā, kas sākas 2018.gada 1.janvārī vai vēlāk. Nodokļu maksātājs ir tiesīgs minētos grozījumus piemērot arī uz darījumiem, kas veikti agrākos pārskata periodos.

202. Šā likuma 16.1 panta 1.1 daļu piemēro ar 2018.gada 1.jūniju.

203. Nodokļu revīzijai (auditam), kurā lēmums par nodokļu revīzijas (audita) rezultātiem pieņemams pēc 2017.gada 31.decembra, minētā lēmuma pieņemšanas termiņu aprēķina pēc likuma, kas ir spēkā šā lēmuma pieņemšanas brīdī arī gadījumā, ja nodokļu revīzija (audits) uzsākta pirms šā likuma 23.panta grozījumiem, kas stājās spēkā 2018.gada 1.janvārī.”

Finanšu ministre D.Reizniece-Ozola